ROZSUDOK SÚDU PRVÉHO STUPŇA (piata komora)

z 21. septembra 2004

Vec T‑325/02

Michel Soubies

proti

Komisii Európskych spoločenstiev

„Úradníci – Opätovné priradenie úradníka do platovej triedy A 3 ako osobného poradcu – Reorganizácia generálneho sekretariátu – Vzťah medzi platovou triedou a pracovným miestom“

Úplné znenie vo francúzštine II - 0000

Predmet: Žaloba, ktorej predmetom je návrh na zrušenie rozhodnutia Komisie z 26. novembra 2001, ktorým bol žalobca opätovne priradený k jednotke „Inštitucionálne otázky“ riaditeľstva „Prognostická skupina“ generálneho sekretariátu ako osobný poradca s platovou triedou A 3.

Rozhodnutie: Žaloba sa zamieta. Každá strana je povinná nahradiť svoje vlastné trovy konania.

Abstrakt

1. Úradníci ─ Žaloba ─ Žalobné dôvody ─ Nedostatočné odôvodnenie ─ Zistenie bez návrhu

2. Úradníci ─ Organizácia služieb ─ Priradenie zamestnancov ─ Správna úvaha správnych orgánov ─ Rozsah ─ Súdna kontrola ─ Hranice

(Služobný poriadok úradníkov, článok 7)

3. Úradníci ─ Reorganizácia služieb ─ Opätovné priradenie ─ Dodržiavanie rovnocennosti pracovných miest ─ Rozsah

(Služobný poriadok úradníkov, článok 7 ods. 1)

1. Sudca Spoločenstva je povinný skúmať bez návrhu, či inštitúcia splnila povinnosť odôvodnenia napadnutého rozhodnutia. Keďže toto posúdenie sa môže uskutočniť v ktoromkoľvek štádiu konania, nemožno žalobcovi zabrániť, aby sa opieral o tento žalobný dôvod len z toho dôvodu, že ho neuviedol v sťažnosti.

(pozri bod 30)

Odkaz na: rozsudok Súdu prvého stupňa zo 14. júla 1994, Grynberg a Hall/Komisia, T‑534/93, Zb. VS s. I‑A‑183 a II‑595, bod 59

2. Inštitúcie disponujú širokou právomocou správnej úvahy pri organizácii svojich služieb, berúc do úvahy úlohy, ktoré sú im zverené a so zreteľom na ne pri priraďovaní zamestnancov, ktorých majú k dispozícii, to však pod podmienkou, že takéto priraďovanie bude uskutočnené zo služobných dôvodov a pri dodržiavaní rovnocennosti pracovných miest. Vzhľadom na rozsah právomoci správnej úvahy inštitúcií pri hodnotení služobných dôvodov sa musí kontrola sudcu Spoločenstva obmedziť na zistenie, či sa orgán poverený menovaním držal v medziach, ktoré sa nemôžu spochybniť, a nevykonal svoju správnu úvahu zjavne chybným spôsobom.

(pozri bod 50)

Odkaz na: rozsudok Súdu prvého stupňa zo 6. marca 2001, Campoli/Komisia, T‑100/00, Zb. VS s. I‑A‑71 a II‑347, bod 41, a tam citovaná judikatúra; rozsudok Súdu prvého stupňa zo 16. apríla 2002, Fronia/Komisia, T‑51/01, Zb. VS s. I‑A‑43 a II‑187, bod 40

3. V prípade zmeny povinností pridelených úradníkovi poukazuje pravidlo vzťahu medzi platovou triedou a pracovným miestom na porovnanie medzi aktuálnymi povinnosťami dotknutej osoby a jej platovým stupňom v rámci hierarchie, a nie medzi jej aktuálnymi a predchádzajúcimi povinnosťami.

Okrem toho na to, aby opatrenie reorganizácie služieb zasahovalo do pravidla vzťahu medzi platovou triedou a pracovným miestom, nestačí, aby zahŕňalo zmenu alebo akékoľvek zúženie právomocí úradníka, ale je potrebné, aby jeho nové povinnosti ako celok jednoznačne prevyšovali povinnosti, ktoré zodpovedajú jeho platovej triede a pracovnému miestu, berúc do úvahy ich povahu, dôležitosť a rozsah.

(pozri body 55 a 56)

Odkaz na: rozsudok Súdneho dvora z 23. marca 1988, Hecq/Komisia, 19/87, Zb. s. 1681, bod 7; rozsudok Súdu prvého stupňa z 10. júla 1992, Eppe/Komisia, T‑59/91 a T‑79/91, Zb. s. II‑2061, bod 49; rozsudok Súdu prvého stupňa z 28. mája 1998, W/Komisia, T‑78/96 a T‑170/96, Zb. VS s. I‑A‑239 a II‑745, bod 104; rozsudok Fronia/Komisia, už citovaný, bod 53